Ek is lid van ’n WhatsApp-groep vir ma’s van my kinders se speelskool. Daarop is altyd iemand wat iets beters vir haar kinders doen as ek. Ek kan nie uit die groepie weggaan nie, want dit is eintlik vir inligting oor huiswerk en uitstappies bedoel. Buitendien, dan sal almal wil weet waarom.
As dit ’n groep is wat reëlings moet tref en inligting verstrek, moet die administrateur van die groep toesien dat dit net daarvoor gebruik word.
Laat jouself met respek en beleefdheid geld. ’n Gesprek met die administrateur kan dalk ook help, veral as jy nie al ouer is wat hieroor kla nie.
Wanneer die gesprek te persoonlik raak, vra ’n groeplid om liewer vir die ander gespreksgenoot ’n persoonlike WhatsApp te stuur.
Voor jy iets oënskynlik nuuswaardigs aanstuur, maak seker van die bron, want WhatsApp kan ’n nes van fopnuus wees.
As niks anders werk nie, plaas die groep op die versteekopsie sodat jy van ’n nuwe boodskap kennis neem, maar nie deur die sein gepla word nie.
Ek was ’n alkoholis en gebruik nou medikasie vir neerslagtigheid. Ek het ’n veeleisende werk wat my dikwels verplig om ver te reis. My eks is onbetrokke by die kinders, maar ek is veels te moeg om dit te verander.
Om dié kopskuif te maak, moet ’n mens kan nee sê vir eise wat tot skuld­gevoelens kan lei en jou uitput.
Identifiseer jou verantwoordelikhede, maar ook die dinge waarvoor jy nie verantwoordelikheid hoef te aanvaar nie. Gebruik dit as riglyn om ja of nee te sê.
As jy vir te lank te veel gedoen het, kan jy dit dalk moeilik vind om te weier. Voor jy aan nog ’n versoek voldoen, sê jy wil eers daaroor dink.
Ter wille van jou kinders moet hul pa sy regmatige rol in hul lewe speel soos wat met jul egskeiding in die ouerskapplan uitgestippel is. Laat jouself hieroor geld op ’n manier wat konflik beperk soos met e-posse of deur ’n bemiddelaar.
My vrou lieg dikwels vir my, veral oor waar sy was. Ek weet sy is beslis nie ontrou aan my nie. Ons is 13 jaar getroud en het kinders. Ek weet nie hoe om haar hierop te wys nie.
Kry jou bewyse agtermekaar, soos waar sy wanneer was, en praat met haar as sy weer hieroor kleitrap. Stel dit vir haar met selfvertroue, maar sonder om haar aan te val.
Let op haar daaglikse gewoontes en kyk of geld dalk onverklaarbaar minder raak. As dit gereeld gebeur, probeer sy dalk vir jou ’n verslawing wegsteek soos aan drank of dobbel.